84. ΑΠΟΦΑΣΗ ΥΠΟΥΡΓΩΝ ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ ΚΑΙ ΣΥΓΚΟΙΝΩΝΙΩΝ Αριθ.Δ2/Α/53079/2143  της 28/30 Δεκ. 1983 (ΦΕΚ Β' 771)  Σύσταση νέων συλλογικών οργάνων της Υπηρεσίας Πολιτικής Αεροπορίας του Υπουργείου Συγκοινωνιών. Έχοντες υπόψη: α)Τις διατάξεις της παρ. 2 του άρθρ. 4 του Νόμ. 1232/82 "επαναφορά σε ισχύ, τροποποίηση και συμπλήρωση των διατάξεων του Ν.Δ. 4352/1964 και άλλες διατάξεις". β)Τις διατάξεις του άρθρ. 20 του Νόμ. 1400/83 "τροποποίηση και συμπλήρωση υπαλληλικών διατάξεων". γ)Τη με αριθ. 15140/26.4.82 κοινή υπουργική απόφαση "Αναμόρφωση Συλλογικών Οργάνων Γνωμοδοτικής και Αποφασιστικής αρμοδιότητας του Υπουργείου Συγκοινωνιών". Σελ. 526,434(α) Τεύχος ΣΤ93 – Σελ. 118 δ)Το Π.Δ. 647/81 "περί του Οργανισμού της Υπηρεσίας Πολιτικής Αεροπορίας του Υπουργείου Συγκοινωνιών". ε)Τις ανάγκες της Υπηρεσίας, αποφασίζουμε: 1.Συνιστούμε την Επιτροπή Αεροναυτιλίας και Εναερίου Χώρου, η οποία συγκροτείται με απόφαση του Διοικητού της ΥΠΑ, δεν αμείβεται και λειτουργεί σύμφωνα με τις διατάξεις του άρθρ. 121 του Π.Δ. 647/81. Η Επιτροπή αποτελείται από τους: α)Διευθυντή Διεύθυνσης Εναερίου Κυκλοφορίας ΥΠΑ. β)Τμηματάρχη Τμήματος Οργάνωσης Εναερίου Χώρου ΥΠΑ. γ)Δύο υπαλλήλους ΥΠΑ, ελεγκτές εναερίου κυκλοφορίας. δ)Εκπρόσωπο της Διεύθυνσης Πολιτικών Υποθέσεων (Α2) του Υπουργείου Εξωτερικών, ε)Εκπρόσωπο της Ειδικής Νομικής Υπηρεσίας καθώς και στ)Εκπρόσωπο της Διεύθυνσης Διεθνών Οργανισμών και Διασκέψεων (Α7) του Υπουργείου Εξωτερικών, εφόσον κρίνεται απαραίτητο. ζ)Δύο αξιωματικούς της Διεύθυνσης Α3 του ΓΕΑ. η)Έναν υπάλληλο της ΥΠΑ, ανάλογα με το συγκεκριμένο θέμα, εφόσον κρίνεται απαραίτητο. 2.Έργο της Επιτροπής είναι η μελέτη και η επεξεργασία όλων των θεμάτων αεροναυτιλίας και εναερίου χώρου που εξετάζονται από το Διεθνή Οργανισμό Πολιτικής Αεροπορίας (ΙCΑΟ) και ειδικότερα από την επιτροπή αεροναυτιλίας αυτού. Επίσης θα εξετάζει κάθε θέμα σχετικά με τον εναέριο χώρο του Αιγαίου.  3.Με απόφαση του Διοικητή της ΥΠΑ δύναται να συγκροτούνται ευκαιριακές επιτροπές από υπαλλήλους της ΥΠΑ, για την εξέταση υπηρεσιακών θεμάτων που προκύπτουν κατά περίπτωση και απαιτούν συλλογική αντιμετώπιση. Οι επιτροπές αυτές είναι γνωμοδοτικές, μη αμειβόμενες και παύουν να λειτουργούν μετά την οριστική επίλυση του εξεταζομένου θέματος.

[Source: greek_legal_code_raptarchis | Tokens: 2087]